UREDBA KOMISIJE (ES) št. 646/2009

z dne 23. julija 2009

o izvajanju Uredbe (ES) št. 1177/2003 Evropskega parlamenta in Sveta o statistiki Skupnosti o dohodku in življenjskih pogojih (EU-SILC) glede seznama ciljnih sekundarnih spremenljivk o delitvi sredstev v gospodinjstvu za leto 2010

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Evropskega parlamenta in Sveta (ES) št. 1177/2003 z dne 16. junija 2003 o statistiki Skupnosti o dohodku in življenjskih pogojih (EU-SILC) (1) ter zlasti člena 15(2)(f) Uredbe,

ob upoštevanju naslednjega:

Uredba (ES) št. 1177/2003 je določila skupni okvir za sistematično pripravo statističnih podatkov Skupnosti o dohodku in življenjskih pogojih, ki obsegajo primerljive in aktualne presečne in longitudinalne podatke o dohodku ter o stopnji in strukturi revščine in socialne izključenosti na nacionalni in evropski ravni.

V skladu s členom 15(2)(f) Uredbe (ES) št. 1177/2003 so potrebni izvedbeni ukrepi za seznam ciljnih sekundarnih področij in spremenljivk, ki se vsako leto vključi v presečno komponento EU-SILC. Za leto 2010 je treba določiti seznam ciljnih sekundarnih spremenljivk, vključenih v modul o delitvi sredstev v gospodinjstvu, in ustrezne oznake spremenljivk in opredelitve.

Ukrepi, predvideni s to uredbo, so v skladu z mnenjem Odbora za statistični program, ustanovljenega s Sklepom Sveta 89/382/EGS, Euratom (2) –

SPREJELA NASLEDNJO UREDBO:

Člen 1

Seznam ciljnih sekundarnih spremenljivk, oznak spremenljivk in opredelitev za modul 2010 o delitvi sredstev v gospodinjstvu, ki se vključi v presečno komponento statistike Skupnosti o dohodku in življenjskih pogojih (EU-SILC), je določen v Prilogi.

Člen 2

Ta uredba začne veljati dvajseti dan po objavi v Uradnem listu Evropske unije.

(1) UL L 165, 3.7.2003, str. 1.

(2) UL L 181, 28.6.1989, str. 47.

PRILOGA

V tej uredbi se uporabljajo naslednje enote, načini zbiranja podatkov, določila glede referenčnega obdobja in pošiljanja podatkov.

1. Enote

Na ravni gospodinjstva se sprašuje po sedmih obveznih spremenljivkah v zvezi ureditvijo in vodenjem financ v gospodinjstvu.

Po vseh ostalih spremenljivkah, vključenih v ta modul, se sprašuje na ravni oseb, referenčno obdobje zanje pa je trenutno stanje. Spremenljivke se nanašajo na dve vrsti enot.

Spremenljivke, ki se nanašajo na prispevek k skupnemu proračunu gospodinjstva, dostop do bančnega računa, možnost odločanja o izdatkih, porabi časa in višini izdatkov, se predložijo za vsakega sedanjega člana gospodinjstva ali, če je primerno, za vse izbrane anketirance, stare 16 let ali več, ki živijo v gospodinjstvu z najmanj dvema osebama, starima 16 let ali več.

Spremenljivke, ki se nanašajo na sprejemanje odločitev (posebne in splošne) in na trajanje sobivanja partnerjev, se zberejo za vsakega sedanjega člana gospodinjstva ali, če je primerno, za vse izbrane anketirance, stare 16 let ali več, ki živijo s partnerjem.

2. Načini zbiranja podatkov

Način zbiranja podatkov za spremenljivke, po katerih se sprašuje na ravni gospodinjstva (oddelek 1 na spodnjem seznamu), je osebni intervju z anketirancem v gospodinjstvu.

Način zbiranja podatkov za spremenljivke, po katerih se sprašuje na ravni posameznika (oddelka 2 in 3 na spodnjem seznamu), je osebni intervju z vsemi trenutnimi člani gospodinjstva, starimi 16 let in več, ali, če je primerno, z izbranim anketirancem gospodinjstva.

Zaradi značilnosti informacij, ki jih je treba zbrati, so dovoljeni le osebni intervjuji (izjemoma intervjuji z osebami, ki odgovarjajo namesto tistih, ki so začasno odsotne ali nezmožne odgovarjati).

3. Referenčno obdobje

Vse ciljne spremenljivke se nanašajo na trenutno stanje kot referenčno obdobje.

4. Pošiljanje podatkov Eurostatu

Ciljne sekundarne spremenljivke v zvezi z „delitvijo sredstev v gospodinjstvu“ se pošljejo Eurostatu v podatkovni datoteki o gospodinjstvih (H) ali podatkovni datoteki o osebah (P) za ciljnimi primarnimi spremenljivkami.

PODROČJA IN SEZNAM CILJNIH SPREMENLJIVK